《题过谨言先生慕劬室图四言四章徵其题孙集汉陶秋》
清代·缪九畴

采采荣木，蔚蔚洪柯。憔悴有时，气节易过。人生若寄，抱恨如何？

夙兴夜寐，念子实多。

宇暧微霄，淡焉虚止。愿言不获，敬赞德美。匪善奚敦，聆善若始。

允迪前踪，我之怀矣。

东园之树，言息其庐。斯晨斯夕，有琴有书。云胡以亲，念兹厥初。

慨然寤叹，岁月眇徂。

肃矣我祖，允构斯堂。余岂云坠，载警秋霜。接迹高轨，历世重光。

熙熙令音，厥族以昌。

作者简介：字思范，号书屏。晚号穫堂旧主。郡诸生。精校勘之学，尝随其族父艺风太史校经数十年。故常州先哲遗书、续碑传集均列名分校，五十以后始学为诗，学力孟晋，著有穫堂旧话。穫堂诗钞衲苏词。其集陶诗一卷则与予及阳湖吴闻元合刻，名三家集陶诗。年七十一卒。